মিজান মালিকের তৃতীয় কাব্যগ্রন্থ ‘মায়াতন্ত্র’, মোড়ক উন্মোচন কাল
সৃজনশীল লেখক, কবি ও যুগান্তরের নগর সম্পাদক মিজান মালিকের তৃতীয় কাব্যগ্রন্থ 'মায়াতন্ত্র' আসছে এবারের ব‌ই মেলায়। 







বইটির মোড়ক উন্মোচন অনুষ্ঠান ১৪ ফেব্রুয়ারি (বুধবার) বেলা ১১ টায় ক্রাইম রিপোর্টার্স অ্যাসোসিয়েশন (ক্র্যাব) কার্যালয়ে অনুষ্ঠিত হবে।  




অনুষ্ঠানে প্রধান অতিথি থাকবেন ডিএমপি কমিশনার হাবিবুর রহমান, বিশেষ অতিথি থাকবেন বাংলাদেশ শিশু একাডেমির মহাপরিচালক আনজীর লিটন। 
মায়াতন্ত্রে ৭০ টির মতো কবিতা থাকছে; যার বেশিভাগই প্রেমের। শ্রাবণ প্রকাশনী থেকে ব‌ইটি একুশে বই মেলায় আসছে বলে জানান প্রকাশক রবিন আহসান। মায়াতন্ত্র'র প্রচ্ছদ এঁকেছেন রাজিব রায়।  
তৃতীয় কাব্যগ্রন্থ মায়াতন্ত্র সম্পর্কে কবি ও সাংবাদিক মিজান মালিক বলেন, ‘প্রতিটি মানুষেরই কিছু শখের মানুষ থাকে। তাদের প্রতি অতুল মায়াও থাকে। অনুভূতির উঠোনে একটু যত্ন পেলে তুলতুলে নরম হয়ে ওঠার অজস্র গল্প আছে।‌ অপরদিকে বাস্তবতার সড়কে আক্রান্ত মানুষ, অন্যের প্রতি কোমল ভালোবাসার ভিটায় যখন শ্লেষের চারা লাগায়,তখন সে ভিড় থেকে বেরিয়ে আলাদা হয়ে যায়। বিষণ্ণ মন খুঁজে প্রশান্তি।‌ কখনো বৃষ্টির প্রার্থনায়, সন্ধ্যা তারার মাঝে। মেঘ‌ও হয়ে ওঠে অভিমানের পারদ। যদি বৃষ্টি না ঝরায়। কবিতাগুলোয় মানুষের আকুল মনের নানামুখী তৎপরতা উঠে এসেছে। ‘
প্রকাশনা প্রতিষ্ঠান জানায়, মায়াতন্ত্রের কবিতার শরীর শৈলিতে প্রেম, আশা-নিরাশা, কাছে পাওয়া কিংবা দূরত্বের শঙ্কা আবার কখনো দোটানা আশ্রয় নিয়েছে বেশ। বলা চলে এই কাব্যগ্রন্থের বড় একটা জায়গা দখলে রেখেছে প্রেম, ভালোবাসা বিরহব্যথার অমিমাংসিত রহস্য। পাশাপাশি জীবনপাতার ওপর কুয়াশা ঝরে পড়াও পেয়েছে জায়গা। তবে সেটিও মূখ্য হয়ে উঠতে পারেনি, কাব্যগ্রন্থের রোমান্টিক কবিতার দাপটের কাছে। এর প্রতিটি কবিতা যেনো বিদ্যমান সময়ের একেকটা বৃক্ষ। যার ছায়ায় একটু জিরিয়ে নিতে চাইবে সবাই।
মিজান মালিক সাংবাদিকতার পাশাপাশি লেখালেখি করেন। ২০২০ সালে তার প্রথম কাব্যগ্রন্থ 'গল্প ছাড়া মলাট' প্রকাশ করেছিল ঐতিহ্য প্রকাশনী। ২০২১ সালে করোনাকালে তার দ্বিতীয় কাব্যগ্রন্থ 'মন খারাপের পোস্টার' প্রকাশ করেছিল ঐতিহ্য প্রকাশনী। দুটি কাব্যগ্রন্থই সাড়া ফেলেছিল কবিতাপ্রেমিদের মনে।

সৃজনশীল লেখক, কবি ও যুগান্তরের নগর সম্পাদক মিজান মালিকের তৃতীয় কাব্যগ্রন্থ 'মায়াতন্ত্র' আসছে এবারের ব‌ই মেলায়।